Dalgħodu qomt kmieni apposta biex nitfa' r- Rit tar-Rebbiegħa ta' Igor Stravinski fl-istereo. Ritwal antik dan tiegħi, li jseħħ kull bidu tar-rebbiegħa. Meta kont għadni nippreżenta l-programm tiegħi ta' mużika klassika tas-seklu 20 fuq ir-Radju Bronja (Requiescant in Pacem) kont ninkludi mqar silta minn dan il-kapulavur kull 21 ta' Marzu: merħba tant poetika għall-istaġun tal-poeti. La qed insemmi l-poeti forsi tajjeb li wieħed ifakkar li l- UNESCO tiċċelebra Jum il-Poeżija propju bħal-lum. Għaldaqstant xtaqt nagħti omaġġ lill-poeti... għax inħobbhom, għax inħobb dak li jagħmlu meta jkunu fil-vena li jaħlu l-ħin. U għażilt li ntella' żewġ poeżiji ta' kittieba li nistima ħafna propju biex niċċelebra jien ukoll dan Jum il-Poeżija fuq il-Blobb tas-Sibt Filgħaxija. LONDON BY NIGHT Adrian Grima London by night, il-gozz ħwejjeġ, il-kartun li rajt; il-ftit kliem bis-sens, bl-ispirtu, li smajt; il-ħalfa sigrieta li ħlift li qatt ma nerġa' nagħmel London by night. Landin taċ-ċajt, li tħallik ixxomm l-alkoħol ta' mnifsejha baj najt, li tħallik tisker bil-kesħa taħt ħajt; li meta ssejħilha tinjorak u tibqa' fejn bqajt. Landin orrajt. Issa jien qiegħed hawn taħt das-saqaf inserraħ mal-ħajt; u dawk l-uċuħ imgerfxin saru attrazzjanonijiet fuq London by night. DELIMARA Daniel Massa Firxu bl-imqieta s-sajjieda l-kannizzati tal-jablite f'serje ta' paraboli ferrxu konz u elf sunnara biex jistadu l-orizzont bi dritt il-linji tal-lampuki żlaqt ħafif bħal minn ġuf ommi għal saqajja minn fuq l-alka għal taħt il-blat għax smajt l-għanja tas-sireni biex il-ħut fiddien nistad u maċ-ċeren ninżel ngħarrex fond il-fond fejn għajn ma rat u bqajt ħiereġ, nieżel, ħiereġ wara l-fanfru bluċerkjat war'elf ħuta w blat imqarnat ħaxix jiżfen tiela' jiżfen sa ma jsaħħar il-lampuki taħt il-jablite illuppjat u għidt f'qalbi hawn kont diġa' - qabel ġarrabt il-fsieqi ta' ġensi - qabel għalaqt it-twieqi ta' wensi - qabel ombrajt l-għekiesi ta' niesi qalb id-dell tal-kannizzati kont diġa' forsi mrekken mal-koralli fi spiralli stalaktiti ma' l-artikli kuluriti sekli ilu kont diġa' bla bombli ta' l-arja ma' dahri bla majka ma' wiċċi w ħadida ppuntata f'idejja nniffed ħuta f'denfilara qalb il-blat ta' Delimara kont diġa' u meta jispiċċa l-ossiġenu kważi, kważi nista' nibqa' għax f'dawn l-ibħra, qalb din l-alka kont diġa'. PS: U min kiteb li l-kittieba Maltin huma over-rated, imur jitgħallem jaqra.
Ir-Rit tar-Rebbiegħa